DIGRIET TAT-TRIBUNAL GĦAS-SERVIZZ PUBBLIKU TAL-UNJONI EWROPEA
(It-Tielet Awla)
30 ta’ Ġunju 2016
Kawża F‑69/15
Sandra Kaufmann
vs
Il‑Kummissjoni Ewropea
“Servizz pubbliku – Sigurtà soċjali – Skema komuni ta’ assigurazzjoni għall-mard – Servizzi ta’ assistenza medika fid-dar – Awtorizzazzjoni minn qabel – Kundizzjonijiet – Obbligu li jintużaw fornituri ta’ servizzi legalment awtorizzati li jipprovdu servizzi ta’ assistenza medika fid-dar jew servizzi ta’ “nursing” – Prinċipju ta’ nondiskriminazzjoni – Prinċipju ta’ protezzjoni tal-aspettattivi leġittimi – Dmir ta’ premura – Limiti – Rikors manifestament infondat fid-dritt – Ordni indirizzata lill-amministrazzjoni – Inammissibbiltà manifesta – Artikolu 81 tar-Regoli tal-Proċedura”
Suġġett:      Rikors ippreżentat skont l-Artikolu 270 TFUE, applikabbli għat-Trattat KEEA bis-saħħa tal-Artikolu 106a tiegħu, li permezz tiegħu Sandra Kaufmann titlob, minn naħa, l-annullament tad-deċiżjoni tal-Kummissjoni Ewropea li permezz tagħha din tal-aħħar ċaħdet it-talba għal awtorizzazzjoni minn qabel għal servizzi ta’ assistenza medika fid-dar marbuta mal-istat ta’ dipendenza pprovduti lil M. Thiele, ex uffiċjal tal-Kummissjoni li mietet fil-31 ta’ Ottubru 2014 u li S. Kaufmann hija l-unika aventi kawża tagħha, u, min-naħa l-oħra, l-għoti tal-awtorizzazzjoni minn qabel għall-imsemmija servizzi b’effett mill-1 ta’ Jannar 2014.
Deċiżjoni:      Ir-rikors huwa miċħud bħala parzjalment manifestament inammissibbli u parzjalment manifestament infondat. Sandra Kaufmann għandha tbati l-ispejjeż tagħha stess u hija kkundannata tbati l-ispejjeż sostnuti mill-Kummissjoni Ewropea.
Sommarju
1.      Uffiċjali – Sigurtà soċjali – Assigurazzjoni għall-mard – Spejjeż għall-provvista ta’ servizzi ta’ assistenza medika fid-dar – Rimbors – Kundizzjonijiet – Awtorizzazzjoni minn qabel – Obbligu li jintużaw fornituri ta’ servizzi legalment awtorizzati li jipprovdu servizzi ta’ assistenza medika fid-dar jew servizzi ta’ nursing – Portata
(Regoli dwar l-assigurazzjoni għar-riskji ta’ mard, Artikoli 27 u 52)
2.      Uffiċjali – Prinċipji – Protezzjoni tal-aspettattivi leġittimi – Kundizzjonijiet – Rifjut ta’ awtorizzazzjoni minn qabel għal servizzi ta’ assistenza medika fid-dar mogħtija fil-passat – Ksur – Assenza
(Regolamenti tal-Persunal, Artikolu 85; Regoli dwar l-assigurazzjoni għar-riskji ta’ mard, Artikolu 27)
1.      Il-punt 2.1(b) tal-Kapitolu 3 tat-Titolu II tad-dispożizzjonijiet ġenerali ta’ implementazzjoni dwar ir-rimbors tal-ispejjeż mediċi, adottati mill-Kummissjoni, ma jimponix awtorizzazzjoni legali tal-assistenza medika fid-dar fil-każijiet kollha. Għall-kuntrarju, dawn id-dispożizzjonijiet jipprovdu espressament li, fil-pajjiż fejn il-professjoni ta’ assistent mediku fid-dar ma hijiex irregolata, jew meta ma huwiex possibbli li jinstab assistent mediku fid-dar uffiċjalment approvat, il-persuna affiljata tista’ tipprovdi lill-Uffiċċju responsabbli għall-ħlasijiet riċetta tat-tabib kuranti tagħha li tindika l-isem tal-assistent mediku fid-dar u li tikkonferma li din il-persuna għandha l-kompetenzi meħtieġa sabiex tipprovdi l-kura inkwistjoni. Għalhekk, persuna affiljata li jkollha bżonn ta’ kura ta’ “nursing” fis-sens tal-punt 2.1(a) tal-Kapitolu 3 tat-Titolu II tal-imsemmija dispożizzjonijiet ġenerali ta’ implementazzjoni ma hijiex obbligata tagħmel użu mis-servizzi ta’ assistent mediku fid-dar legalment awtorizzat meta l-leġiżlazzjoni nazzjonali applikabbli ma tipprevedix tali awtorizzazzjoni.
Fi kliem ieħor, meta persuna affiljata tressaq talba għal awtorizzazzjoni minn qabel għal servizzi ta’ assistenza medika fid-dar li jaqgħu fil-kamp ta’ applikazzjoni tar-regoli komuni dwar l-assigurazzjoni għar-riskji ta’ mard tal-uffiċjali tal-Unjoni Ewropea, kif speċifikat mid-dispożizzjonijiet ġenerali ta’ implementazzjoni ċċitati iktar ’il fuq, huwa l-Uffiċċju responsabbli għall-ħlasijiet kompetenti li għandu jivverifika jekk dawn is-servizzi humiex suġġetti għal leġiżlazzjoni nazzjonali speċifika fir-rigward tal-persuni awtorizzati, bil-għan li titħares is-saħħa pubblika, li jipprovdu tali servizzi.
Għaldaqstant, il-punt 2.1(b) tal-Kapitolu 3 tat-Titolu II tad-dispożizzjonijiet ġenerali ta’ implementazzjoni ċċitati iktar ’il fuq ma għandu ebda effett fuq il-kompetenza tal-Istati Membri sabiex jiddefinixxu l-kundizzjonijiet li għandhom jissodisfaw il-persuni fiżiċi jew l-istabbilimenti li jipprovdu servizzi ta’ assistenza medika fid-dar jew servizzi ta’ “nursing”. Għall-kuntrarju, dawn id-dispożizzjonijiet jieħdu preċiżament inkunsiderazzjoni d-differenzi fil-leġiżlazzjoni li tista’ teżisti f’dan ir-rigward bejn dawn l-Istati, billi jevitaw li jimponu trattament identiku għal sitwazzjonijiet leġiżlattivi differenti.
(ara l-punti 46 sa 48)
2.      Id-dritt li wieħed jitlob il-protezzjoni tal-aspettattivi leġittimi jippreżupponi li jiġu ssodisfatti tliet kundizzjonijiet. L-ewwel nett, l-amministrazzjoni tal-Unjoni għandha tkun tat lill-persuna kkonċernata assigurazzjonijiet preċiżi, inkundizzjonati u konsistenti, li joriġinaw minn sorsi awtorizzati u affidabbli. It-tieni nett, dawn l-assigurazzjonijiet għandhom ikunu tali li jnisslu aspettattiva leġittima fil-persuna li lilha jkunu indirizzati. It-tielet nett, l-assigurazzjonijiet mogħtija għandhom ikunu konformi mar-regoli applikabbli. Peress li dawn it-tliet kundizzjonijiet huma kumulattivi, in-nuqqas ta’ osservanza ta’ kwalunkwe waħda minnhom huwa suffiċjenti sabiex jiġi eskluż id-dritt għall-protezzjoni tal-aspettattivi leġittimi.
Issa s-sempliċi fatt li, fil-passat, l-Uffiċċju responsabbli għall-ħlasijiet laqa’ talbiet għal awtorizzazzjoni minn qabel għal servizzi ta’ assistenza medika fid-dar tal-persuna kkonċernata ma jistax jitqies li huwa informazzjoni li tirrifletti wegħda ta’ għoti ta’ awtorizzazzjoni minn qabel għall-futur u, għalhekk, ma jistax jitqies li huwa ekwivalenti għal assigurazzjonijiet preċiżi, inkundizzjonati u konsistenti min-naħa tal-Uffiċċju responsabbli għall-ħlasijiet.
Fil-fatt, mill-Artikolu 27 tar-regoli komuni dwar l-assigurazzjoni għar-riskji ta’ mard tal-uffiċjali tal-Unjoni Ewropea, moqri flimkien mal-punt 2 tal-Kapitolu 3 tat-Titolu II tad-dispożizzjonijiet ġenerali ta’ implementazzjoni dwar ir-rimbors tal-ispejjeż mediċi, adottati mill-Kummissjoni, jirriżulta li kull talba għal awtorizzazzjoni minn qabel għal servizzi ta’ assistenza medika fid-dar għandha tiġi evalwata individwalment. L-eżami ta’ tali talba jimponi li jiġi vverifikat li l-kundizzjonijiet kollha previsti mill-punt 2 tal-Kapitolu 3 tat-Titolu II tal-imsemmija dispożizzjonijiet ġenerali ta’ implementazzjoni huma ssodisfatti, b’mod partikolari li l-fajl ippreżentat insostenn tat-talba għal awtorizzazzjoni huwa sħiħ u jinkludi d-dettalji meħtieġa kollha dwar l-istat ta’ saħħa tal-persuna affiljata u dwar l-organu jew il-persuna li jipprovdu s-servizzi inkwistjoni. Barra minn hekk, mill-punt 2.2 tal-Kapitolu 3 tat-Titolu II tad-dispożizzjonijiet ġenerali ta’ implementazzjoni ċċitati iktar ’il fuq jirriżulta li l-Uffiċċju responsabbli għall-ħlasijiet ma jistax jagħti awtorizzazzjoni minn qabel għal servizzi ta’ assistenza medika fid-dar għal żmien twil ħlief għal perijodu limitat ta’ tul massimu ta’ tnax-il xahar.
Fl-aħħar nett, il-ħlas għal servizzi pekunjarji mill-amministrazzjon, saħansitra matul diversi snin, ma jistax fih innifsu jitqies li huwa assigurazzjoni preċiża, inkundizzjonata u konsistenti fis-sens tal-ġurisprudenza. Fil-fatt, li kieku ma kienx hekk, kull deċiżjoni tal-amministrazzjoni li tirrifjuta għall-futur, u eventwalment b’effett retroattiv, il-ħlas ta’ dritt pekunjarju mħallas indebitament lill-persuna kkonċernata matul diversi snin tiġi sistematikament annullata mill-qorti tal-Unjoni abbażi tal-ksur tal-prinċipju ta’ aspettattivi leġittimi u jkollha l-konsegwenza li ttellef, fil-parti l-kbira tiegħu, b’mod partikolari, l-effett utli tal-Artikolu 85 tar-Regolamenti tal-Persunal dwar l-irkupru ta’ ammonti mħallsa indebitament.
(ara l-punti 53 sa 55 u 57)
Referenza:
Il-Qorti tal-Prim’Istanza: sentenza tas-7 ta’ Novembru 2002, G vs Il‑Kummissjoni, T‑199/01, EU:T:2002:271, punt 38
It-Tribunal għas-Servizz Pubbliku: sentenzi tal-1 ta’ Marzu 2007, Neirinck vs Il‑Kummissjoni, F‑84/05, EU:F:2007:33, punt 79; tal-1 ta’ Lulju 2010, Mandt vs Il‑Parlament, F‑45/07, EU:F:2010:72, punt 125; tal-5 ta’ Ġunju 2012, AW vs Il‑Kummissjoni, F‑14/11, EU:F:2012:74, punt 58, u tas-7 ta’ Lulju 2015, Kur vs Il‑Kummissjoni, F‑53/14, EU:F:2015:81, punt 64